Document ID: 31996D0272

ΑΠΟΦΑΣΗ ΤΗΣ ΕΠΙΤΡΟΠΗΣ της 23ης Απριλίου 1996 για την περάτωση της διαδικασίας αντιντάμπινγκ σχετικά με τις εισαγωγές βιντεοφωνικών συσκευών εγγραφής ή αναπαραγωγής, κατασκευής Δημοκρατίας της Κορέας και Σιγκαπούρης, και των βασικών εξαρτημάτων τους, καταγωγής Δημοκρατίας της Κορέας (96/272/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3283/94 του Συμβουλίου, της 22ας Δεκεμβρίου 1994, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε τελευταία από τον κανονισμό (ΕΚ) αριθ. 1251/95 (2), και ιδίως το άρθρο 9,
Έπειτα από διαβουλεύσεις με τη συβουλευτική επιτροπή,
Εκτιμώντας τα εξής:
Α. ΔΙΑΔΙΚΑΣΙΑ
(1) Το Φεβρουάριο του 1995 η Επιτροπή έλαβε καταγγελία την οποία είχε υποβάλει η «Direct Remedy Against Unfair Merchandise Committee» (DRUM) εξ ονόματος κοινοτικών παραγωγών βιντεοφωνικών συσκευών εγγραφής ή αναπαραγωγής και βασικών εξαρτημάτων τους. Αφού έκρινε ότι η καταγγελία είχε υποβληθεί εξ ονόματος του κλάδου παραγωγής της Κοινότητας και ότι υπήρχαν επαρκή αποδεικτικά στοιχεία για το ντάμπινγκ και για την εξ αυτού προκαλούμενη σημαντική ζημία, ικανά να δικαιολογήσουν την έναρξη διαδικασίας, η Επιτροπή ανακοίνωσε, με σχετική δημοσίευση στην Επίσημη Εφημερίδα των Ευρωπαϊκών Κοινοτήτων (3), την έναρξη διαδικασίας αντιντάμπινγκ όσον αφορά τις εισαγωγές βιντεοφωνικών συσκευών εγγραφής ή αναπαραγωγής, καταγωγής Δημοκρατίας της Κορέας και Σιγκαπούρης, και των βασικών εξαρτημάτων τους, καταγωγής Δημοκρατίας της Κορέας.
(2) Η Επιτροπή ενημέρωσε επισήμως τους εξαγωγείς και τους εισαγωγείς που ήταν γνωστό ότι ενδιαφέρονται, τους εκπροσώπους των χωρών εξαγωγής και την καταγγέλλουσα σχετικά με την κίνηση της διαδικασίας και παραχώρησε στα αμέσως ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.
(3) Ένας αριθμός παραγωγών στις οικίες χώρες, οι συνδεόμενοι με αυτούς εισαγωγείς στην Κοινότητα, οι καταγγέλλοντες κοινοτικοί παραγωγοί και ένας επιπλέον κοινοτικός παραγωγός απάντησαν στο ερωτηματολόγιο που τους απεστάλη, γνωστοποίησαν γραπτώς τις απόψεις τους και ζήτησαν να γίνουν δεκτοί σε ακρόαση.
(4) Η Επιτροπή αναζήτησε και επαλήθευσε όλα τα στοιχεία που έκρινε απαραίτητα για τις ανάγκες της έρευνάς της και διεξήγαγε έρευνες στις εγκαταστάσεις των κοινοτικών παραγωγών, δύο παραγωγών στην Κορέα, ενός παραγωγού στη Σιγκαπούρη και ενός αριθμού εισαγωγέων στην Κοινότητα.
(5) Η περίοδος που ελήφθη υπόψη για τη διερεύνηση του ντάμπινγκ ήταν η περίοδος από την 1η Ιανουαρίου 1994 έως τις 31 Μαρτίου 1995.
Β. ΥΠΟ ΕΞΕΤΑΣΗ ΠΡΟΪΟΝΤΑ
(6) Τα υπό εξέταση προϊόντα, τα οποία αντιμετωπίζονται ως ξεχωριστά προϊόντα για τις ανάγκες τις παρούσας διαδικασίας, είναι βιντεοφωνικές συσκευές εγγραφής ή αναπαραγωγής και τα βασικά εξαρτήματά τους δηλαδή σαρωτές και κεφαλές μαγνητοσκοπίου. Τα εν λόγω προϊόντα υπάγονται στον κωδικό ΣΟ 8521 10 38 (βιντεοφωνικές συσκευές εγγραφής ή αναπαραγωγής) και στον κωδικό ΣΟ ex 8522 90 91 (εξαρτήματα).
Γ. ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
(7) Μετά την ολοκλήρωση της έρευνάς της, η Επιτροπή ενημέρωσε την καταγγέλλουσα για τα αποτελέσματά της. Η καταγγέλλουσα ανακάλεσε στη συνέχεια την καταγγελία.
(8) Η απόφαση της καταγγέλλουσας αποτελεί ικανό λόγο περάτωσης της διαδικασίας, εκτός αν αποδεικνύεται ότι τυχόν περάτωση της παρούσας διαδικασίας θα ήταν αντίθετη προς το συμφέρον της Κοινότητας.
Στην παρούσα υπόθεση η Επιτροπή δεν έχει λάβει, ούτε είχε υπόψη της, κανένα στοιχείο το οποίο να παρέχει την ένδειξη ότι η περάτωση της παρούσας διαδικασίας θα ήταν αντίθετη προς το συμφέρον της Κοινότητας.
(9) Υπό τις συνθήκες αυτές, γίνεται δεκτό ότι η λήψη προστατευτικών μέτρων είναι περιττή και ότι, κατά συνέπεια, είναι σκόπιμη η περάτωση, χωρίς να ληφθούν τέτοιου είδους μέτρα, της διαδικασίας αντιντάμπινγκ όσον αφορά τις εισαγωγές βιντεοφωνικών συσκευών εγγραφής ή αναπαραγωγής, καταγωγής Δημοκρατίας της Κορέας και Σιγκαπούρης, και των βασικών εξαρτημάτων τους, καταγωγής Δημοκρατίας της Κορέας.
(10) Η συμβουλευτική επιτροπή ερωτήθηκε επί του θέματος και δεν εξέφρασε καμία αντίρρηση.
(11) Τα ενδιαφερόμενα μέρη ενημερώθηκαν σχετικά με τα ουσιώδη πραγματικά περιστατικά και το σκεπτικό βάσει των οποίων η Επιτροπή εσκόπευε να προβεί στην περάτωση της διαδικασίας και δεν διατύπωσαν καμία παρατήρηση επ' αυτών,
ΑΠΟΦΑΣΙΣΕ ΤΑ ΕΞΗΣ:
Άρθρο μόνο
Περατούται η διαδικασία αντιντάμπινγκ όσον αφορά τις εισαγωγές βιντεοφωνικών συσκευών εγγραφής ή αναπαραγωγής, καταγωγής Δημοκρατίας της Κορέας και Σιγκαπούρης, και των βασικών εξαρτημάτων τους, καταγωγής Δημοκρατίας της Κορέας.
Βρυξέλλες, 23 Απριλίου 1996.

Labels: 12
3
4
18